酬鴻臚裴主簿雨後睢陽北樓見贈之作
作者：高適
朝代：唐

paragraphs: 暮霞照新晴，歸雲猶相逐。
有懷晨昏暇，相見登眺目。
問禮侍彤襜，題詩訪茅屋。
高樓多古今，陳事滿陵谷。
地久微子封，臺餘孝王築。
裴回顧霄漢，豁達俯川陸。
遠水對秋城，長天向喬木。
公門何清淨，列戟森已肅。
不歎攜手稀，恆思着鞭速。
終當拂羽翰，輕舉隨鴻鵠。